‘66% leerders toets positief vir dwelms’Argieffoto. Meer as 66% leerders wat onlangs tydens lukrake dwelmtoetse by hoër- en laerskole in die Wes-Kaap getoets is, het positief vir onwettige dwelmmiddels getoets. Debbie Schäfer, provinsiale LUR vir onderwys, het in ŉ verklaring gesê hierdie statistieke is aanduidend van die omvang van dwelmmisbruik in sommige van die gemeenskappe in die provinsie. “Dit is veral kommerwekkend dat hierdie probleem nie net onder hoërskoolleerders voorkom nie, maar ook onder laerskoolkinders,” het Schäfer gesê. Sy het verduidelik ŉ aantal dwelmtoetse is gedurende die eerste helfte van die jaar by verskeie skole gedoen waar owerhede ŉ vermoede gehad het dat leerders dwelms gebruik. Slegs leerders wat reeds van dwelmmisbruik verdink is, is getoets. Altesaam 360 laerskoolleerders van 36 skole is getoets en 228 van dié leerders het positief getoets. Altesaam 605 hoërskoolleerders van 17 skole is vir dwelmgebruik getoets en hier het 415 van die leerders positief getoets. “Ek is geskok deur hierdie resultate. ŉ Veilige leeromgewing is onontbeerlik indien ons gehalte-onderrig wil verseker en dit is daarom noodsaaklik dat ons skole dwelmvry bly,” het Schäfer gesê. Sy het ouers aangemoedig om oplettend te wees vir tekens van dwelmmisbruik en ŉ goeie kommunikasieverhouding met hul kinders te handhaaf sodat dwelmgebruik vinnig opgemerk kan word. “Die meeste dwelmgebruik vind by die huis of in die gemeenskap plaas, maar die hartseer werklikheid is dat sommige leerders wel skool toe kom onder die invloed van dwelms of met onwettige dwelms in hul besit.” Juis daarom ontbied die departement soms die polisie of ander wetstoepassers om soekoperasies by skole te doen. Skole is ook gemagtig om dwelmtoetse onder leerders te doen. “Indien ŉ leerder positief toets vir dwelms of alkohol, mag slegs die leerder en sy of haar ouers van die uitslag van die toets ingelig word. Die identiteit van die leerder mag ook nie bekendgemaak word nie, behalwe aan sy of haar ouers,” het Schäfer gesê. Sy het gesê die departement het ŉ Veilige Skole-dwelmmisbruikprogram om skole te help om dwelmmisbruik onder leerders te bekamp en bewusmaking daarvan te skep. “Ons doen ons bes om bewusmaking te skep oor die gevare van dwelmmisbruik, maar hierdie probleem is simptomaties van die samelewing waarin ons leef. Ouers moet ook ŉ rol speel om die probleem aan te pak,” het Schäfer gesê. “Daar is ondersteuning vir leerders en ouers beskikbaar en ek moedig hulle aan om al die beskikbare hulpbronne te gebruik sodat ons die vlaag van dwelmmisbruik in ons gemeenskappe kan beveg.”